Man suur oor hy net lekkergoed kry vir ŉ tjek van miljoeneArgieffoto (Foto: Alexa/Pixabay) Die manier hoe ŉ lekkergoedmaatskappy reageer het op ŉ man se goeie gebaar het hom met ŉ slegte smaak in die mond gelaat. Die Duitse koerant Bild het vroeër vandeesmaand berig ŉ man genaamd Anouar G. was een dag op pad huis toe deur die Bürostadt Niederrad-treinstasie in Frankfurt toe hy ŉ klein papiertjie in die wind sien wapper het. Dit was ŉ tjek van €4 631 538,80 (meer as R83 miljoen) vir die lekkergoedmaatskappy Haribo. Die tjek, van DZ Bank, is deur die Duitse supermark Rewe aan Haribo uitgereik. Anouar het die verantwoordelike ding gedoen en Haribo gekontak. Toe ŉ prokureur van die maatskappy hom skakel, is hy versoek om die tjek te vernietig en fotobewyse daarvan aan te stuur. ŉ Paar dae later het Haribo vir hom ses pakke Haribo-jellielekkers gestuur om dankie te sê. “Ek het gedink dis nogal goedkoop,” het Anouar aan Bild gesê. Haribo maak nie sy ware winste publiek nie, maar Forbes het in 2013 dit op “meer as $3 miljard” bereken. Mense op sosiale media is verdeeld in hulle mening of Anouar meer van Haribo verdien het. “Julle tree op asof mens net ŉ tjek kan gaan deponeer en dat dit nie enige rooi vlaggies sal opsteek nie,” sê een persoon. “So hy het een waardelose stukkie papier (waardeloos want hulle sou die tjek gekanselleer het sodra hulle besef het dit is verlore) verruil vir ses pakke lekkergoed. Dit klink vir my soos ŉ goeie uitslag vir hom,” skryf ŉ ander. “Ek sou in die bank in gestap het en gemaak het of ek mnr. Haribo is!” erken nog ŉ gebruiker. Haribo het vroeër aan ŉ verslaggewer by Bild gesê die tjek was aan Haribo uitgemaak, so die maatskappy was finansieel nie in enige gevaar nie en dat dit ŉ standaard pakkie was wat deur die maatskappy as ŉ dankie-sê aan enigiemand gestuur word.